Multipla skleroza ne čeka! Zambonijev metod za sve obolele!

U Kliničkom centru Niš od početka ove godine primenjuje se metoda lečenja hronične cerebrospinalne venske insuficijencije (CCSVI) kod bolesnika obolelih od multiple skleroze, koja je dala značajne rezultate, a koja se osim tog centra u Srbiji primenjuje u još samo tri svetske ustanove.
Reč je o oboljenju kod koga krv iz mozga i kičmene moždine ima zastoj i delimično obrnut tok u povratku ka srcu usled suženja (stenoze) jedne ili obe unutrašnje jugularne vene (vene na vratu). Naziv oboljenju dao je italijanski vaskularni hirurg Paolo Zamboni sa univerziteta u Ferari 2008, koji je uočio postojanje veze između C CSVI-ja i multiple skleroze.
Prema hipotezi, otežani odliv venske krvi iz mozga dovodi do zastoja krvi, izlaženja crvenih krvnih zrnaca iz krvnih sudova i deponovanja jedinjenja gvožđa koja uzrokuju autoimunu reakciju organizma. Sumnja se da to predstavlja jedan od faktora u nastanku promena u multiploj sklerozi, a trenutno se klinička ispitivanja rade u četiri centra -u Italiji, Sjedinjenim Američkim Državama, Poljskoj i Srbiji.

Vaskularni hirurg dr Dragan Milić, koji je član tima koji se bavi tretiranjem CCSVI-ja, rekao je Tanjugu da se još uvek ispituje da li između multiple skleroze i tog oboljanja ima veze, odnosno da li suženje u predelu vrata doprinosi nastanku multiple skleroze. On je istakao da je među 130 pacijenata koliko ih je lečeno u Nišu, kod 95 odsto njih ta veza postojala.
Dr Milić je objašnjavajući metodu rekao da je procedura minimalno invazivna, da traje najviše posla sata, a da pacijent najčešće već tokom dana napusti zdravstvenu ustanovu. “Najpre se kateter sprovede kroz venski sistem, a onda se balonom uz pomoć posebnih katetera vena proširuje”, kazao je dr Milić, ukazujući da proširenjem suženja dolazi do bolje cirkulacije krvi iz mozga ka srcu.
Dr Milić, koji zajedno sa kolegom dr Sašom Živićem i ostatkom tima koji čine dva neurologa (prof. dr Slobodan Vojinović i dr Anđelka Ilić) i tri radiologa (prof. dr Petar Bošnjaković, doc. dr Dragan Stojanov i dr Vesna Milojković) primenjuje ovu metodu, rekao je da se pacijenti primaju ujutro na Kliniku za vaskularnu hirurgiju KC Niš gde se najpre obavlja kolor dopler vratnih vena. Potom sledi magnetna rezonanca mozga, neurološki pregled i na kraju angiografija uz eventualnu angioplastiku jugularnih vena.
Dr Milić je izrazio izvestan oprez kada su u pitanju rezultati lečenja, iako postoje brojna svedočenja pacijenata da im je metoda značajno poboljšala kvalitet života, od kojih su neki ustali iz invalidskih kolica i počeli samostalno da hodaju.
“Ne treba davati lažnu nadu pacijentima...ipak kod jednog broja pacijenata simptomi bolesti su ublaženi, negde su poboljšanja značajna, a kod nekih nikakvih pomaka nije bilo”, rekao je dr Milić, dodajući da se kada je reč o metodi i dalje radi o enigmi i da će pravi podaci o njenoj uspešnosti biti poznati početkom 2012. godine.

Jedna od pacijenata dr Milića, Ivana Maliković, koja je pre 25 godina obolela od multiple skleroze, i hodala isključivo uz pomoć štapa ili kratko uz pridržavanje, izjavila je za Tanjug da joj se nakon intervencije u Nišu život u mnogome promenio.
“Već na operacionom stolu osetila sam promene i toplotu u ekstremitetima, a nakon toga oslobodila sam se ukočenosti koja mi je zadavala najveći problem”, ispričala je svoje iskustvo Maliković. Ona je dodala da je osetila i druga poboljšanja, pa tako sada ne oseća utrnulost u stopalima, a popravila joj se i funkcija bešike.
“Sada mogu da operem kosu stojeći, opuštenija sam dok hodam, a ranije to nisam mogla da učinim bez pomoći štapa, a imala sam problem i sa ravnotežom”, kazala je Maliković.
Sagovornica Tanjuga je navela da je najvažnije što joj se popravilo i svakodnevno raspoloženje koje često zbog poteškoća nije moglo da bude na zavidnom nivou. Maliković, koja je po zanimanju advokat i radi u Kancelariji za pomoć osobama sa invaliditetom u opštini Zvezdara pohvalila je i atmosferu prilikom intervencije, koja se obavlja u okviru redovnog zdravstvenog osiguranja.
Ona je rekla da ceo tim lekara uliva poverenje pacijentu otklanjajući strah i eventualni osećaj nelagodnosti.

Multipla skleroza je hronično oboljenje centralnog nervnog sistema, koje se karakteriše procesom demijelinizacije (gubitka omotača nervnog vlakna mijelina). Bolest je vrlo promenljiva, a neki od simptoma su težak hod, problemi sa vidom, mokrenjem, zamor... Procenjuje se da u Srbiji od multiple skleroze boluje oko 6.000 ljudi.